b'\n_START_ARTICLE_\nThott\n_START_SECTION_\nV\xc3\xa5benskjold\n_START_PARAGRAPH_\nSkjoldet er firdelt af guld og r\xc3\xb8dt, p\xc3\xa5 hjelmen to af guld og r\xc3\xb8dt vekselvis delte vesselhorn.\n_START_SECTION_\nHistorie\n_START_PARAGRAPH_\nTord Aagesen Thott til Loddek\xc3\xb6ping levede i slutningen af 1200-tallet og gav gods til Lund Domkirke. Han var vistnok farfar til de to br\xc3\xb8dre, Niels Aagesen Kyrning (d\xc3\xb8d 1354) og Absalon Aagesen til Herlev i G\xc3\xa4rds herred. Den f\xc3\xb8rstn\xc3\xa6vnte var farfar til Stig Aagesen, der 1397 beseglede kongevalget i Kalmar. Hans s\xc3\xb8nnes\xc3\xb8ns s\xc3\xb8n, rigsr\xc3\xa5den, Tage Ottesen Thott til N\xc3\xa6s og Eriksholm (d\xc3\xb8d 1562), som genoptog det skrinlagte sl\xc3\xa6gtsnavn efter to hundrede \xc3\xa5r, f\xc3\xb8rte 1546 sammen med Peder Skram overbefalingen i Sk\xc3\xa5ne. Han var en af de f\xc3\xa5 adelsm\xc3\xa6nd som modtog ridderslag, der blev tilbudt ved Frederik IIs kroning. S\xc3\xb8nnen, Otte Thott til N\xc3\xa6s og Eriksholm (1543-1588), blev i sit \xc3\xa6gteskab med Sophie Brahe far til "Sk\xc3\xa5nes Konge", rigsr\xc3\xa5den Tage Ottesen Thott til Eriksholm (1580-1658). Denne deltog som ung i Kalmarkrigen, blev gentagne gange, sk\xc3\xb8nt han manglede ydre slebenhed, benyttet i vigtige diplomatiske opgaver og var sin tids st\xc3\xb8rste jordbesidder i Sk\xc3\xa5ne. Ved flere lejligheder v\xc3\xa6rnede han om adelens rettigheder._NEWLINE_Hans \xc3\xa6ldre s\xc3\xb8n, rigsr\xc3\xa5den Otte Thott til N\xc3\xa6s (1607-1656), ligeledes kendt for sin store godsbesiddelser, var far til gehejmer\xc3\xa5d og hvid ridder Knud Thott (1639-1702) og til gehejmer\xc3\xa5d og hvid ridder Tage Thott (1648-1707). Da den Sk\xc3\xa5nske Krig br\xc3\xb8d ud i 1676, blev begge br\xc3\xb8dre efter kgl. ordre f\xc3\xb8rt til Danmark af danskerne og blev frad\xc3\xb8mt \xc3\xa6re, liv og gods i Sverige. Efter fredsslutningen fik de dog deres sk\xc3\xa5nske besiddelser tilbage. Den \xc3\xa6ldre bror, som 1664 havde ladet sig introducere i det svenske Ridderhus, efter at han allerede tidligere havde aflagt ed til kongen af Sverige, kom i Danmark til at indtage betydelige stillinger, bl.a. som pr\xc3\xa6ces i Krigskommissariatet og som deputeret for finanserne og medlem af gehejmekonseillet. Han roses for sin pligtf\xc3\xb8lelse, utr\xc3\xa6ttelige arbejdsomhed og fuldkomne ubestikkelighed. 1681 erhvervede han herreg\xc3\xa5rden Gavn\xc3\xb8. Hans yngre bror, der blev amtmand i Holb\xc3\xa6k Amt og landsdommer i Sj\xc3\xa6lland, var far til sl\xc3\xa6gtens sidste mand i Danmark, statsminister Otto Thott, som 24. december 1767 blev optaget i dansk lensgrevelig stand._NEWLINE_Ove Thott til Skabersj\xc3\xb6 (1626-1666), yngre s\xc3\xb8n af ovenn\xc3\xa6vnte Tage Ottesen Thott (d\xc3\xb8d 1658), var farfar til Otto Thott til Skabersj\xc3\xb6 (1696-1758), som 1756 introduceredes i det svenske Ridderhus. Fra hans s\xc3\xb8n, landsh\xc3\xb8vding i Malm\xc3\xb8hus Len, Tage Thott til Skabersj\xc3\xb6 (1739-1824), svensk friherre 27. december 1778 og svensk greve 9. maj 1807, nedstammer den svenske gren af sl\xc3\xa6gten._NEWLINE_Den ovenn\xc3\xa6vnte Absalon Aagesens s\xc3\xb8nnes\xc3\xb8n, rigsr\xc3\xa5den Axel Pedersen Thott til Herlev (d\xc3\xb8d ca. 1446/47), der spillede en rolle under Erik af Pommerns eneregering, var forlenet med Varberg. Han vedblev en tid at holde fast ved kongen, efter at denne var afsat, men sluttede sig 1441 til kong Christoffer. I sine to \xc3\xa6gteskaber blev han far til de ni "Axels\xc3\xb8nner", af hvilke de fleste kom til at indtage m\xc3\xa6gtige stillinger.\n_START_SECTION_\nDeres efterkommere\n_START_PARAGRAPH_\nDen tredje af br\xc3\xb8drene, \xc3\x85ge Axelsen Thott, var far til dansk og svensk rigsr\xc3\xa5d Erik Aagesen Thott til Bavelse, der endnu levede 1494, og Claus Aagesen til Hjuleberg, som var d\xc3\xb8d 1521._NEWLINE_Fra Erik Aagesen Thotts s\xc3\xb8n, svensk rigsr\xc3\xa5d Tonne Eriksson, Danmarks ivrige modstander, der 1522 blev henrettet i \xc3\x85bo, nedstammer den for l\xc3\xa6ngst udd\xc3\xb8de Skedebo-linje, hvorfra medlemmer blev introduceret i det svenske Ridderhus i 1625._NEWLINE_Claus Aagesen til Hjuleberg var far til \xc3\x85ke Classon til Bystad (d\xc3\xb8d 1531) og til Claus Clausen Thott til Hjuleberg (\xe2\x80\xa0 1585). \xc3\x85ke Classons linje udd\xc3\xb8de med hans s\xc3\xb8nnes\xc3\xb8ns s\xc3\xb8nnes\xc3\xb8n, overstatholder i Stockholm, senere generalguvern\xc3\xb8r i Lifland, feltmarskal Clas Thott (1630-1674), der 20. marts 1652 blev svensk greve. Claus Clausen Thott blev stamfar til den udd\xc3\xb8de Boltinggaard-linje._NEWLINE_Claus Clausen Thott s\xc3\xb8nnes\xc3\xb8n, Christian Thott til Boltinggaard (1568-1617), var far til stiftamtmand i Aarhus Henrik Thott (1606-ca. 1675), der blev fuldst\xc3\xa6ndig ruineret, og som endnu levede 1674 i stor n\xc3\xb8d som den sidste mandlige \xc3\xa6tling af Axels\xc3\xb8nnerne.'